ועדת הכספים, כנסת 19, פרוטוקול מספר 463, 2014-11-25 12:40

ניסן סלומינסקי: אני פותח את ישיבת ועדת הכספים.

ניסן סלומינסקי: פנייה מספר 294.

יצחק כהן: הצעה לסדר.

יצחק כהן: אפשר להזמין את ראש ה-ות"ת לדיון בוועדה לגבי ההרכב, על הרעיונות שלו, על הפלטפורמות?

ניסן סלומינסקי: בשמחה.

יצחק כהן: נראה לי שה-ות"ת הוא אקס טריטוריה.

יצחק כהן: הוא עושה מה שהוא רוצה, כמה שהוא רוצה ואיפה שהוא רוצה.

ניסן סלומינסקי: לא.

ניסן סלומינסקי: יש להם כללים.

יצחק כהן: אפשר להזמין אותו לוועדה לדיון פתוח?

ניסן סלומינסקי: נעשה את זה פעם.

יצחק כהן: כדי לשמוע את הרעיונות שלו.

עפר שלח: כל פעם שאומרים להם משהו, הם צועקים שזאת התערבות פוליטית באקדמיה.

יצחק כהן: אני דבר על הורגים.

ניסן סלומינסקי: לא רק זה.

ניסן סלומינסקי: הם הורגים את המכללות.

יצחק כהן: את הפלטפורמות, את המכללות, כל מה שטוב.

יצחק כהן: אני מאוד מבין שהוא רוצה לעזור לאוניברסיטאות, אבל לא על חשבון.

בועז טופורובסקי: על מי אתה מדבר?

יצחק כהן: על ה-ות"ת.

יצחק כהן: טרכטנברג.

בועז טופורובסקי: למה?

בועז טופורובסקי: מה קרה?

יצחק כהן: לא קרה כלום.

יצחק כהן: זאת הבעיה.

יצחק כהן: הוא עושה מה שהוא רוצה.

ניסן סלומינסקי: עכשיו להזמין את טרכטנברג, באמת תהיה התערבות פוליטית.

יצחק כהן: לא.

יצחק כהן: הוא ירד מזה.

ניסן סלומינסקי: הוא ירד מהרשימה של כחלון?

יצחק כהן: הוא לא עלה.

יצחק כהן: עזוב פוליטיקה.

יצחק כהן: כשהציעו לי, אמרו שאני אהיה אחד מעליו.

יצחק כהן: אפשר להזמין אותו?

ניסן סלומינסקי: נזמין אתו.

ניסן סלומינסקי: מסכים אתך.

יצחק כהן: הוא עושה מה שהוא רוצה.

יצחק כהן: יושב שם איזה סגן שאני לא יודע איך קוראים לו.

יצחק כהן: זה לא יאמן.

יצחק כהן: כאילו זאת מדינה בתוך מדינה.

יצחק כהן: תעבירו את הדברים.

בועז טופורובסקי: אני בעד.

בועז טופורובסקי: הוא עושה לפי חוק.

יצחק כהן: זאת השאלה.

יצחק כהן: בוא נשמע את זה.

יצחק כהן: שיעדכן אותנו מכוח איזה חוק הוא פועל.

בועז טופורובסקי: אני בעד שיהיה דיון.

בועז טופורובסקי: יש לו עשרה מיליארד שקלים.

יצחק כהן: מילא היו תוצאות לאוניברסיטה העברית.

יצחק כהן: הפקולטה הכי חשובה בכלכלה, היא בגירעון של מיליארדים.

בועז טופורובסקי: הרבה יותר חרדים לומדים בהשכלה הגבוהה.

יצחק כהן: לא כדאי לכם שהם ייכנסו.

יצחק כהן: הם ימחקו אתכם.

ניסן סלומינסקי: רבותיי, בואו נתחיל.

ניסן סלומינסקי: פנייה מספר 294.

<קריאה: אפשר להתחיל לפי הסדר, מ-199?

ניסן סלומינסקי: הסדר שלנו כנראה קצת שונה משלכם.

יצחק כהן: סיכמנו שכבודו מזמין את כבודו?

ניסן סלומינסקי: כן.

ניסן סלומינסקי: אני אזמין.

ניסן סלומינסקי: פניות לוועדה מספר 297 ו-309.

ניסן סלומינסקי: לגבי התחבורה אין רפרנט.

ניסן סלומינסקי: נחכה שהוא יבוא.

ניסן סלומינסקי: פניות מספר 297 ו-309.

<דורון סמיש: צהרים טובים.

<דורון סמיש: הפנייה האמורה היא ביחידת שע"מ.

<דורון סמיש: יחידת שע"מ היא היחידה האמונה על פיתוח המחשוב ברשות המסים.

<דורון סמיש: זה תקציב שמתנהג קצת כמו תקציב פיתוח.

ניסן סלומינסקי: זאת הפנייה השלישית ברשימה.

ניסן סלומינסקי: הפנייה הראשונה, רפרנט התחבורה לא נמצא.

<דורון סמיש: הוא במילואים.

סתיו שפיר: הוא לא יהיה היום?

<דורון סמיש: אני לא יודע אם יגיע מישהו אחר במקומו.

ניסן סלומינסקי: נתקדם.

<דורון סמיש: הפנייה האמורה היא פנייה ביחידת שע"מ.

<דורון סמיש: יחידת שע"מ היא היחידה האמונה על פיתוח מערכות המחשוב של רשות המסים.

<דורון סמיש: אלה מערכות עתירות תקציב ולעתים קשה קצת לתכנן בדיוק את התקציב.

<דורון סמיש: אני אתן דוגמה.

<דורון סמיש: מערכת ה-BI שתוכננה להיבנות בשע"מ התחילה להיבנות והתגלה שאחד המוצרים שהשתמשו בו לקריאת הנתונים ב-BI לא מתאים למערכות ולכמות הנתונים שקיימת ברשות המסים, דבר שעיכב את הפרויקט בסדר גודל של חצי שנה.

<דורון סמיש: בהתאם לכך אנחנו מתקצבים את שע"מ, אנחנו סוגרים אתם תקציב לפרויקטים ומתקצבים בהתאם לביצוע בפועל.

יצחק כהן: מה עם הגיבוי שלהם?

יצחק כהן: אין להם גיבוי.

<דורון סמיש: יש גיבוי.

<דורון סמיש: זה אחד הפרויקטים שמצוינים כאן בפנייה, DRP.

<דורון סמיש: הוא בשלבים סופיים.

<דורון סמיש: האתר כבר הוקם.

יצחק כהן: היום הם מגובים?

<אורנה הפנר: האתר כבר קיים.

<דורון סמיש: הם כבר מגובים.

<דורון סמיש: עדיין עושים ניסויים אחרונים.

<דורון סמיש: אורנה תוכל להרחיב.

<דורון סמיש: התקציב בו מדובר לשני הפרויקטים עליהם דיברתי – BI ו-DRP – פלוס פרויקט VDI וקריאת נתונים מהאינטרנט כדי להשלים את המידע על הנישום, מדובר על שלושים מיליון שקלים.

<דורון סמיש: כמו כן יש כאן שני עובדים שבג"ץ הכריע לקלוט אותם לשירות המדינה ולכן מעבירים שני תקנים על מנת שיהיה אפשר לקלוט אותם.

יצחק כהן: תרחיב על הגיבוי כי עד כמה שידוע לי, הם היו חשופים לגמרי ולא היה להם גיבוי.

יצחק כהן: מה קורה היום?

<אורנה הפנר: אני משע"מ.

<אורנה הפנר: אני התקציבאית של שע"מ.

<אורנה הפנר: לנושא הגיבוי.

<אורנה הפנר: כבר קיים אתר לגיבוי והוא נמצא - - -

יצחק כהן: אל תגידי.

יצחק כהן: זה סודי.

<אורנה הפנר: באיזשהו מקום.

<אורנה הפנר: הנתונים של שע"מ כבר מגובים והם כבר נמצאים שם און-ליין כל יום, מה שלא היה בזמנך.

<אורנה הפנר: מה שנותר לעשות זה לאפשר למערכת הזאת, לאתר הגיבוי, לעבוד במקום שע"מ.

<אורנה הפנר: זאת אומרת, אם קרה איזה אסון ביחידה עצמה, כל השאילתות, כל הדברים שמופעלים ברשות המסים עוברים לעבודה משם.

ניסן סלומינסקי: כמו גנרטור.

<אורנה הפנר: זה השלב השני של הפרויקט.

<אורנה הפנר: הוא כבר לא צריך תשתיות אלא תכנות וניסויים.

<אורנה הפנר: זה השלב בו אנחנו נמצאים בו היום.

משה גפני: מהי ההעברה של כמעט 27 מיליון שקלים מהרזרבה לעמידה במגבלה הפיסקלית?

<דורון סמיש: כמו בסוף כל שנה, אגף התקציבים עובר על תקציב המדינה ומאתר את היתרות ומעביר.

משה גפני: את זה אני יודע.

משה גפני: אני יודע מה אתם עושים.

<דורון סמיש: זאת רזרבה שקיימת כל שנה.

משה גפני: יש רזרבה בעמידה במגבלה הפיסקלית?

<דורון סמיש: כן.

משה גפני: מה סכום הרזרבה?

ניסן סלומינסקי: 37 מיליון.

<דורון סמיש: זה משתנה.

ניסן סלומינסקי: כתוב 37 מיליון.

משה גפני: זה לא יכול להיות.

משה גפני: צריכה להיות רזרבה הרבה יותר גדולה.

<דורון סמיש: אתה מדבר על משרד ראש הממשלה.

יצחק כהן: לכל משרד יש רזרבה?

יצחק כהן: זה משהו חדש.

<דורון סמיש: בכל סעיף תקציבי יש רזרבה.

משה גפני: זה שאתם מורידים עשרה מיליון שקלים מחברי הממשלה, זה בסדר.

<דורון סמיש: אלה תתי ביצוע.

ניסן סלומינסקי: כי יש עכשיו שר אחד פחות מהתנועה.

<קריאה: יש הרבה יותר.

ניסן סלומינסקי: עדיין תראה שיש לשכות של סגני שרים שלא קיימים והכספים זורמים.

<דורון סמיש: לכל סעיף תקציבי יש כמה משרדים ויש אחד לכולם.

יצחק כהן: ממתי הדבר הזה?

<דורון סמיש: לדעתי מאז עשרות שנים.

ניסן סלומינסקי: מי בעד אישור פניות מספר 297 ו-309?

ניסן סלומינסקי: בעד – רוב נגד - מיעוט

ניסן סלומינסקי: הפניות אושרו.

ניסן סלומינסקי: בהצלחה.

ניסן סלומינסקי: פנייה מספר 311 ו-312.

<מיכל גלברט: אגף התקציבים במשרד האוצר.

<מיכל גלברט: הפנייה נועדה להעביר תשעה מיליון ו-678 אלף שקלים בהוצאה ובהרשאה להתחייב במשרד המדע ל-ות"ת.

<מיכל גלברט: זה לטובת פורום תלם שזה בעצם פורום תשתיות מחקר לאומיות לתכנית של מדעי המוח, תכנית שמתקיימת במשך מספר שנים ושותפים לה מספר משרדים.

ניסן סלומינסקי: מי מעביר למי?

<מיכל גלברט: משרד המדע מעביר ל-ות"ת.

<מיכל גלברט: הגוף המבצע הוא ה-ות"ת.

ניסן סלומינסקי: ות"ת, הכוונה היא אוניברסיטאות.

יצחק כהן: השכלה גבוהה.

ניסן סלומינסקי: כי אני יודע שיש בכמה אוניברסיטאות יחידות מיוחדות.

ניסן סלומינסקי: בבר אילן יש מבנה מיוחד שעוסק.

משה גפני: כנראה מדובר על מחקר מיוחד.

עפר שלח: כתוב.

עפר שלח: זה מחקר ספציפי.

סתיו שפיר: למה זה עובר עכשיו, באמצע השנה, ולא מתוכנן מראש?

<מיכל גלברט: זה פרויקט שנמשך מספר שנים וההעברות הן בהתאם לקצב הביצוע.

יצחק כהן: זה חלק מהתקציב של הפרויקט הזה?

<מיכל גלברט: כן.

<מיכל גלברט: זאת העברה ממשרד המדע.

<מיכל גלברט: חוץ מזה שותפים מפע"ת, משרד האוצר.

ניסן סלומינסקי: מה סכום כל הפרויקט כולו?

<חביב קטן: אני ממשרד המדע.

<חביב קטן: זאת לא העברה של כל הפרויקט.

<חביב קטן: הפרויקט התחיל ב-2013.

<חביב קטן: ההסכם בגינו נחתם ב-2012.

<חביב קטן: מכיוון שהתחיל להיות איזשהו ביצוע אבל החלוקה התקציבית נקבעה בזמנו בהתאם לאישור תקציב המדינה לשנת 2013, למעשה לא תוקצב בבסיס התקציב כי החלוקה התקציבית הסופית נקבעה ואושררה רק לאחר מעבר תקציב המדינה לשנים 2012-2014.

יצחק כהן: מה היקף הפרויקט?

<חביב קטן: 64 מיליון ו-516 אלף שקלים.

ניסן סלומינסקי: זה כל הפרויקט.

יצחק כהן: זה לא עבר את ועדת המדע בכנסת?

יצחק כהן: לא יכול להיות.

<חביב קטן: לפי דעתי זה נסקר כחלק מפעילות משרד המדע בוועדת המדע.

יצחק כהן: משה, עקפו אותך.

ניסן סלומינסקי: יהיו עכשיו העברות נוספות לאותו נושא.

ניסן סלומינסקי: נכון?

<מיכל גלברט: לשנה הזאת הועבר כבר הכסף על ידי הגורמים האחרים.

ניסן סלומינסקי: היום יש לנו עוד העברות.

ניסן סלומינסקי: לא?

<מיכל גלברט: של משרד המדע?

<מיכל גלברט: כן.

ניסן סלומינסקי: יש תשעה מיליון.

ניסן סלומינסקי: חוץ מזה היום יש לנו עוד העברות לאותו נושא?

<מיכל גלברט: לא.

<חביב קטן: לאותו נושא, לא.

ניסן סלומינסקי: עדיין יצטרכו להעביר עוד העברות או שזאת העברה אחרונה?

<מיכל גלברט: לא לפני שנה הבאה.

<מיכל גלברט: לא השנה אלא בשנה הבאה.

סתיו שפיר: לפי מה נקבע קצב ההתקדמות בפרויקט הזה?

<חביב קטן: לפי הביצוע בפועל שלנו עם אוניברסיטאות ודוח ביצועים מדעיים שמוגשים לתלם ול-ות"ת.

סתיו שפיר: זאת אומרת, הם מבצעים ורק אחר כך אתם מעבירים את הכסף?

<חביב קטן: נכון.

<חביב קטן: הם מבצעים, מגישים דוח ביצוע מדעי ותקציבי.

<חביב קטן: אנחנו עוברים עליהם, גם מבחינה מדעית.

סתיו שפיר: בזמן שהם מבצעים, אין להם את הכסף?

<חביב קטן: ות"ת נותן להם מימון ביניים.

<חביב קטן: ות"ת נותן להם איזשהו מימן.

משה גפני: יש אוניברסיטה מוגדרת שעושה את זה?

<חביב קטן: לא.

<חביב קטן: זה מפוזר בכמה אוניברסיטאות.

ניסן סלומינסקי: יש מרכזי מוח שגם משלב כמה מחלקות ביחד - כלומר, פיזיקה, ביולוגיה וכולי – לאותו מבנה והם עובדים ביחד כי כך עובד המוח וזה תורם מאוד לעניין.

יצחק כהן: אם אתם צריכים מתנדבים לפרויקט, תנסו קודם בממשלה.

ניסן סלומינסקי: התכוונת כשפני ניסיון.

ניסן סלומינסקי: לא כחוקרים.

ניסן סלומינסקי: מי בעד אישור פניות מספר 311 ו-312?

ניסן סלומינסקי: בעד – רוב

ניסן סלומינסקי: פניות מספר 311 ו-312 אושרו

ניסן סלומינסקי: הפניות אושרו.

ניסן סלומינסקי: בהצלחה.

ניסן סלומינסקי: זה פרויקט חשוב.

משה גפני: הנה, גם בהעברה הבאה יש.

ניסן סלומינסקי: אני יודע.

ניסן סלומינסקי: לכן שאלתי כי אני זכרתי שיש.

יצחק כהן: משה, אני במקומך הייתי שוקל להיפגע כי זה לא עבר את הוועדה שלך.

משה גפני: נכון.

ניסן סלומינסקי: פניות מספר 313 ו-316.

<מיכל גלברט: ריכזנו את כל הפניות ביחד שקשורות למשרד המדע ובדברי ההסבר מפורטות כל ההוצאות.

בועז טופורובסקי: הראשון הוא מה שכרגע אישרנו.

<מיכל גלברט: כן.

<מיכל גלברט: גם זה נמצא בדברי ההסבר.

יצחק כהן: למה זה לא באותה פנייה?

<מיכל גלברט: מכיוון שבמערכת התקציב לא ניתן לעשות במינוס הרשאה להתחייב בזמן שמשרדים אחרים מעבירים כספים למשרד המדע והיה צורך לפצל בין הפניות.

יצחק כהן: כבר אישרנו את זה.

יצחק כהן: למה את מביאה את זה שוב?

<חביב קטן: זה מופיע רק בדברי ההסבר באופן כפול בגלל שיש איזשהו פגם במערכת הפניות התקציביות של אגף התקציבים.

משה גפני: בפנייה עצמה אין את הכסף הזה?

<חביב קטן: בפנייה אין את הכסף.

<חביב קטן: הוא עובר פעם אחת בפנייה הקודמת.

<מיכל גלברט: ריכזנו בדברי ההסבר את כל ההעברות שקשורות למשרד המדע.

<מיכל גלברט: בפנייה הכספית עצמה זה מופרד לכמה פניות, כמו שאתם יכולים לראות.

<מיכל גלברט: גם לדוגמה תקן שעובד מפרויקט להבה ממשרד האוצר, זאת פנייה נפרדת.

<קריאה: בחרתם שם טוב.

ניסן סלומינסקי: תסבירו ואנחנו לפרוטוקול נאמר שסעיף 1 הוא רק לצורך הריכוז אבל לא לצורך העברה כספית כי היא הייתה לפני דקה.

סתיו שפיר: יש כאן פניות שהן מאוד שונות.

ניסן סלומינסקי: תסבירו מה זה סעיף 2.

<מיכל גלברט: יש העברה של שניים וחצי מיליון שקלים ממשרד המדע ל-ות"ת בגין מלגות פר"ח, מלגות לסטודנטים.

<מיכל גלברט: אלה מלגות מאוד ידועות ובתחום הזה משרד המדע משתתף.

יצחק כהן: יש לכם מושג אם הסטודנטים החרדים גם הם כלולים בפר"ח?

<חביב קטן: הפרויקט עצמו מתופעל על ידי ות"ת.

<חביב קטן: אני לא יודע.

יצחק כהן: אולי תשאל את ות"ת.

יצחק כהן: אני מגיש שאילתה באמצעותך ל-ות"ת.

<חביב קטן: אני אשמח.

<מיכל גלברט: אם יש סטודנטים במוסדות.

יצחק כהן: לא, הם לא מקבלים.

<חביב קטן: למיטב ידיעתי, התכנית פתוחה לכל מי שניגש אליה.

יצחק כהן: אתה יכול לתת לי תשובה מסודרת?

משה גפני: התשובה היא לא.

משה גפני: התשובה היא שמי שנמצא ב-ות"ת, נמצא.

ניסן סלומינסקי: אתם שואלים שתי שאלות.

יצחק כהן: אותה שאלה.

ניסן סלומינסקי: ר' יצחק שואל על סטודנטים חרדים ואתה שואל על כאלה שהם לא סטודנטים.

משה גפני: שגם הם נמצאים באותו דבר.

ניסן סלומינסקי: תעשה בדיקה.

יצחק כהן: בפרויקטים של ות"ת, מה קורה עם הסטודנטים החרדים.

יצחק כהן: אפשר לקבל תשובה מסודרת?

משה גפני: לפני כן, קריאת ביניים.

משה גפני: פרויקט פר"ח הוא פרויקט רציני מאוד לחנוך תלמידים ותלמידים עם קשיי למידה וכולי, היה לכולם.

משה גפני: מה שקרה זה שלפני שנתיים המוסדות להשכלה גבוהה העבירו את זה ל-ות"ת, ואז נפלו הסטודנטים או הסטודנטיות החרדיים שנמצאים במוסדות החרדים.

משה גפני: הם נפלו מכיוון שהם לא ב-ות"ת אבל הם באותו פרויקט.

משה גפני: אז היה צריך לתקצב אותם בנפרד.

משה גפני: התקצוב בנפרד גורם הרבה מאוד קשיים.

משה גפני: עכשיו למשל עוד הפעם, חסר כסף ואנשים מקבלים תשובות שליליות.

משה גפני: הפרויקט הזה בציבור החרדי לא בוטל אבל מאוד נפגע.

יצחק כהן: שיבוא לכאן טרכטנברג לדיון על ההשכלה הגבוהה, נשאל גם את השאלות האלה.

משה גפני: הוא ייתן לך תשובה.

ניסן סלומינסקי: הוא יגיד לך מה הוא יכול לעשות אם הם לא שייכים ל-ות"ת.

יצחק כהן: הם שייכים ל-ות"ת.

ניסן סלומינסקי: הבעיה היא שלנו ולא של טרכטנברג.

יצחק כהן: לא.

יצחק כהן: הבעיה היא של טרכטנברג.

משה גפני: מה זה פרויקט פר"ח במדע?

<חביב קטן: פרויקט פר"ח במדע נועד לתגבר מדעים מדויקים, את החונכות בנושאים הספציפיים האלה במדעים מדויקים באנגלית שנכון להיום אין יותר מדי מענה במסגרת התכנית של פר"ח.

<חביב קטן: משרד המדע רוצה לתגבר.

סתיו שפיר: מה זאת אומרת אין יותר מדי מענה?

סתיו שפיר: לתכנים הספציפיים האלה?

<חביב קטן: אנחנו מבקשים שיינתן תגבור לתכנים האלה.

סתיו שפיר: הם מקבלים את הכסף בתחילת השנה או שהם עושים את המלגה ורק בסוף מקבלים את הכסף?

<מיכל גלברט: ות"ת מעבירים את הכסף בתחילת השנה.

<מיכל גלברט: כמובן שהסטודנטים מקבלים אותו בשתי פעימות, פעם אחת באמצע השנה ופעם אחת בסוף השנה.

<מיכל גלברט: כלומר, העניין המימוני כאן הוא פחות בעייתי.

סתיו שפיר: למה אתם מעבירים את הכסף בסוף השנה?

<מיכל גלברט: יש פעימה שצריכה להיות.

סתיו שפיר: אבל אתם יודעים מה יהיה מספר הסטודנטים.

סתיו שפיר: למה לא להעביר אותו בהתחלה?

סתיו שפיר: הרי נכנסים לתכנית הזאת ומתקבלים אליה לפי מכסה סגורה.

<חביב קטן: שנת לימוד אקדמית.

<מיכל גלברט: צריך להעביר בגין שנת הלימודים תשע"ה.

ניסן סלומינסקי: היא התחילה לפני שלושה שבועות.

סתיו שפיר: שנת הלימודים מתחילה בתאריך קבוע ואתם צופים שהיא תתחיל כבר כשאתם כותבים את התקציב.

<חביב קטן: לא.

<חביב קטן: הפרויקט הזה היה בדיון בינינו לבין ה-ות"ת במהלך שנת התקציב.

<חביב קטן: לא ידענו עליו מבעוד מועד.

<חביב קטן: מכיוון ששנת הלימודים התחילה רק לאחרונה - - -

סתיו שפיר: פר"ח זה פרויקט ישן.

<חביב קטן: נכון, אבל התגבור הספציפי שלנו לתחומים האלה נולד באמצע השנה הזאת ולא לפני בניית התקציב, במיוחד שבניית התקציב נעשתה אי שם ב-2013.

סתיו שפיר: אתם מעבירים להם עכשיו כסף בשביל כל השנה או רק בשביל כמה חודשים?

סתיו שפיר: בעצם רק עד עכשיו.

<חביב קטן: עבור כל השנה.

סתיו שפיר: עד אמצע 2015.

<חביב קטן: נכון.

סתיו שפיר: אז בתקציב 2015 כבר יעבור התקציב עבור כל שנת הלימודים הבאה?

<חביב קטן: נכון לעכשיו אין לנו אתם שיתוף פעולה לשנת 2015.

<חביב קטן: אנחנו מעוניינים לבחון איך שיתוף הפעולה הנוכחי יצליח.

סתיו שפיר: אז אתם לא מכניסים את זה לתקציב 2015.

<חביב קטן: אנחנו לא יודעים אם זה יהיה קיים.

<חביב קטן: אנחנו רוצים לראות את הצלחת הפרויקט.

סתיו שפיר: אני מבינה.

סתיו שפיר: זה אומר שזה לא בתקציב 2015.

<חביב קטן: זה לא מופיע בתקציב 2015.

סתיו שפיר: זה יבוא עוד פעם בהעברה תקציבית בשנה הבאה.

<חביב קטן: אנחנו לא יודעים להגיד דבר כזה.

<מיכל גלברט: במידה ויוחלט שזה יועבר, אז כן.

סתיו שפיר: לא חבל לעבוד כך?

סתיו שפיר: אתם יודעים שתכנית מתקיימת, אי אפשר לקבל החלטות כשעובר התקציב?

<מיכל גלברט: זאת תכנית חדשה.

<חביב קטן: אנחנו כמשרד לא רוצים לתקצב תכנית קיימת שאנחנו לא יודעים מה המסקנות שלנו או כמה היא הייתה מוצלחת.

<חביב קטן: אנחנו מעדיפים לעשות הסקת מסקנות, לראות שאנחנו לא סתם שולחים את הכספים של הציבור ובמידת הצורך נבוא ונסביר למה אנחנו עושים את ההעברה שנה אחרי שנה.

ניסן סלומינסקי: מה זה סעיף 3?

בועז טופורובסקי: לפני כן.

בועז טופורובסקי: איפה ההעברה?

בועז טופורובסקי: אני לא רואה את ההעברה של פר"ח.

בועז טופורובסקי: איפה היא?

משה גפני: בדברי ההסבר.

בועז טופורובסקי: איפה היא בתכל'ס?

<מיכל גלברט: בפנייה 319.

משה גפני: אבל שם הסכום הוא 998 אלף שקלים.

<מיכל גלברט: בגלל שסעיף 2, 3 ו-4 אלה שלוש העברות בין משרד המדע ל-ות"ת ולכן אחת מקזזת את השנייהף.

משה גפני: האמת היא שלא הבנתי כלום.

ניסן סלומינסקי: תסבירי ואחר כך נראה איך זה מסתדר.

משה גפני: רגע.

משה גפני: שואל בועז טופורובסקי שאלה פשוטה.

משה גפני: יש העברה בדברי ההסבר של שניים וחצי מיליון שקלים ממשרד המדע ל-ות"ת עבור פרויקט פר"ח.

משה גפני: איפה זה מופיע בפנייה?

<מיכל גלברט: סעיף 2, 3 ו-4, כל שלושת הפניות האלה.

משה גפני: בסדר.

משה גפני: הבנתי.

משה גפני: בפנייה הבאה כתוב שהפנייה היא 988 אלף שקלים ולא שניים וחצי מיליון שקלים מהמדע ל-ות"ת אלא מה-ות"ת למדע ולא אותו סכום.

<מיכל גלברט: אני אפרט.

ניסן סלומינסקי: היא אומרת שזה כולל את שלושת הסעיפים האלה.

משה גפני: לא.

<מיכל גלברט: כן.

ניסן סלומינסקי: זה מה שהיא אומרת.

<מיכל גלברט: אני מסבירה.

ניסן סלומינסקי: לכן אמרתי שהיא תסביר את שלושתם ואז נראה היכן הם נמצאים.

ניסן סלומינסקי: תסבירי גם מה זה סעיף 3.

<מיכל גלברט: אני אסביר איך הגענו ל-988 אלף כי בעצם אם מחברים את סעיפים 2, 3 ו-4, שזאת העברה של שניים וחצי מיליון שקלים, ממשרד המדע ל-ות"ת, שלושה מיליון ו-88 אלף שקלים מ-ות"ת למשרד המדע, ו-400 אלף אלפי שקלים, אם מקזזים את ההעברות האלו, זה יוצא 988 אלף שקלים.

משה גפני: אני לא מבין את ההעברות האלה.

משה גפני: אני מצטער.

סתיו שפיר: למה אתם צריכים להעביר?

עפר שלח: אם אני מבין נכון, אלה שלושה סעיפים שונים ביחסים בין ה-ות"ת למשרד המדע.

עפר שלח: הסך הכול שלהם יוצא 988 אלף שקלים.

משה גפני: המספרים לא מסתדרים לי.

<מיכל גלברט: מעבירים בשלוש פעימות שונות.

<מיכל גלברט: כלומר, שניים וחצי מיליון לכאן - - -

עפר שלח: 3,088 פחות 2,500.

עפר שלח: נשארנו ב-588, ועוד 400, זה 988.

<מיכל גלברט: יכולנו להפריד את זה לשלוש פניות שונות שכל אחת מהן מדברת על הסכום הזה.

<מיכל גלברט: כמובן שאין טעם שהכסף ילך למשרד המדע ויחזור.

משה גפני: מה זה קרן GIF?

<חביב קטן: קרן משותפת לממשלת גרמניה וממשלת ישראל לצורך מחקרים.

משה גפני: זה קשור במשהו לעניין של פרויקט פר"ח?

<חביב קטן: לא.

סתיו שפיר: רגע.

סתיו שפיר: לא שמענו אותו.

<חביב קטן: קרן GIF היא קרן ישראלית-גרמנית למימון מחקרים, שיתוף פעולה של שתי הממשלות.

סתיו שפיר: איזה מחקרים?

<חביב קטן: מחקרים בתחום המדע.

סתיו שפיר: מחקרים בתחום המדע.

סתיו שפיר: איזה מחקרים?

<חביב קטן: הקרן מוציאה קולות קוראים בנושאים מדעיים שונים - מדעי הרפואה, מדעי המוח, מדעי החיים – מגוון נושאים שהקרן ממממנת.

<חביב קטן: יש הסכם שנחתם בשנת 2014 לאחר אישור התקציב בין משרד האוצר, ה-ות"ת ומשרד המדע שמתקצב את הקרן.

<חביב קטן: בבסיס תקציב 2015 הנושא כבר מתוקצב מבעוד מועד כדי לא לבוא לכאן עם עוד העברות נוספות.

סתיו שפיר: תסתכלו מה אתם עושים כאן.

סתיו שפיר: 9.6 מיליון אתם מעבירים ממשרד המדע ל-ות"ת.

סתיו שפיר: 2.5 משרד המדע ל-ות"ת.

סתיו שפיר: 3.6 אתם מעבירים מה-ות"ת למשרד המדע.

סתיו שפיר: 400 אלף אתם מעבירים מה-ות"ת למשרד המדע.

סתיו שפיר: זה ממש מצחיק.

<חביב קטן: זאת אכן פנייה שמאגמת הרבה משאבים, אבל שוב, כל מה שהוא רב שנתי ואנחנו יודעים מראש שהוא יהיה בתקציב 2015, כבר הוכנס לבסיס התקציב לשנת 2015 כדי להימנע מלהגיע לכאן ולהסדיר את חוק התקציב בצורה האופטימלית.

סתיו שפיר: כל ההוצאות הרב-שנתיות כאן נמצאות בבסיס התקציב?

<חביב קטן: כן.

<חביב קטן: לדוגמה, קרן GIF, שיש הסכם חתום גם לשנת 2015, הנושא כבר קיים.

סתיו שפיר: אם כן, בשנה הבאה אין העברות כאלה.

<חביב קטן: כמו של GIF – לא.

סתיו שפיר: לא רק של GIF.

סתיו שפיר: כל הדבר המתגלגל הזה, להוציא את פר"ח.

<מיכל גלברט: זה גם סך ההתחייבות.

<מיכל גלברט: מלגות פר"ח זה החל השנה.

<מיכל גלברט: יכול להיות שיהיה לזה ביקוש עודף ומשרד המדע יחליט לתקצב את זה ביותר בשנה הבאה ויכול להיות שהפרויקט לא יצלח ומשרד המדע יבחר להפסיק את המימון של הדבר הזה.

סתיו שפיר: בסדר.

סתיו שפיר: מה לגבי סעיף 7? 2.3 מיליון שקלים ממשרד נגב וגליל על מרכזי מו"פ.

<חביב קטן: בשנת 2012 הייתה החלטת ממשלה שקובעת שיש לבחון את מעמדם של מרכזי המו"פ האזוריים בפריפריה הגיאוגרפית של המדינה.

<חביב קטן: היה צוות שגיבש מסקנות ולאחר אימוץ המסקנות התחיל תהליך של שינוי כל מבחני התמיכה והקריטריונים להעברת הכספים.

סתיו שפיר: מה הקריטריונים?

<חביב קטן: היה דוח.

<חביב קטן: יש דוח לגבי מספר החוקרים, כמה מחזור, סוג המחקרים שעשו, מספר הפטנטים.

<חביב קטן: לדוגמה.

סתיו שפיר: כמה מרכזים כאלה יש?

<חביב קטן: להערכתי יש שבעה מרכזים.

סתיו שפיר: איפה?

<חביב קטן: בגליל, במשולש, בים המלח.

<חביב קטן: זה באתר האינטרנט של המשרד ואני אשמח לתת לך את הפירוט.

סתיו שפיר: אם חתמו ב-2012, למה עכשיו אתם מביאים את ההעברה הזאת?

<חביב קטן: ההחלטה הייתה ב-2012, גובש צוות שאימץ מסקנות.

<חביב קטן: היה תהליך ארוך של שינוי מבחני התמיכה שכלל הערות ציבור.

<חביב קטן: בסופו של דבר הוא הסתיים רק במהלך שנת 2014.

סתיו שפיר: שלוש שנים לקח לתהליך הזה?

<חביב קטן: לקח לו שנתיים להיערך.

סתיו שפיר: ועכשיו הם יקבלו את הכסף.

<חביב קטן: הם כבר התחילו לקבל את הכסף.

<חביב קטן: מדובר על כספים תוספתיים מהמשרד לפיתוח הנגב והגליל שגם הוא חלק מהחלטת הממשלה והתחייב להעביר כספים.

<חביב קטן: אנחנו עכשיו מכניסים את זה לאחר שינוי התבחין.

סתיו שפיר: למה זה לוקח שנתיים מרגע שמקבלים החלטה ועד הרגע שמבצעים?

<חביב קטן: שנתיים לקח לגיבוש צוות, קיום דיונים - - -

סתיו שפיר: למה?

סתיו שפיר: מה יכול לקחת שנתיים בדבר כזה?

<חביב קטן: תהליך שינוי מבחן תמיכה הוא תהליך ארוך.

<חביב קטן: יש דיון עם המו"פים עצמם, דיון עם הגורמים המקצועיים, הערות ציבור, משרד המשפטים, משרד האוצר, פרסום קול קורא, הגשת בקשות.

<חביב קטן: זה תהליך שלוקח המון זמן ולכן התהליך הסתיים רק בשנת 2014.

משה גפני: מה הצוות הזה היה צריך לעשות?

<חביב קטן: הצוות דן אם המדינה בכלל צריכה לבוא ולתמוך ובאיזה ערוצים היא צריכה להעביר למרכזי המו"פ כספים.

<חביב קטן: הצוות החליט שהמדינה צריכה לתגבר ולעמוד בצורה של תמיכה.

<חביב קטן: היינו צריכים לכן לשנות את הקריטריונים בהתאם לדברים האלה.

ניסן סלומינסקי: את 7 הסברתם.

ניסן סלומינסקי: תסבירו את 8.

<חביב קטן: משרד המדע היה צריך להעביר כסף למשרד הבריאות עבור פרויקט שנקרא בנק רקמות, איזשהו פרויקט תלם.

משה גפני: למשרד הספורט.

<חביב קטן: אני אסביר הכול וזה יהיה מאוד פשוט.

<חביב קטן: מכיוון שמשרד התרבות והספורט משותף באותו סעיף תקציבי ולאותו מעטה תקציבי כמו משרד המדע - - -

ניסן סלומינסקי: בזה אנחנו אשמים.

ניסן סלומינסקי: היה צריך לתת תיק לפרופסור הרשקוביץ' ולכן הוציאו את המדע אבל לא הפרידו את הסעיפים.

ניסן סלומינסקי: לקחו תיק חדש והשאירו את זה יחד וזה ממשיך.

ניסן סלומינסקי: שני שרים על אותו תיק.

משה גפני: עכשיו יש חלוקה בין פרי לבין לימור לבנת ואגף התקציבים יודע שבסוף העניין הזה ייגמר והם משאירים.

משה גפני: תסתכל בסעיף התקציבי במשרד המדע והספורט והתרבות.

ניסן סלומינסקי: נכון.

ניסן סלומינסקי: אני מסכים אתך.

משה גפני: זה דבר חמור הדבר הזה.

ניסן סלומינסקי: אני מסכים אתך.

<חביב קטן: כדי להימנע מלבוא לוועדה פעמיים, כאשר פעם אחת אנחנו מבקשים להעביר כסף למשרד הבריאות ופעם אחת מבקשים להעביר כסף ממשרד הבריאות למשרד הספורט - - -

ניסן סלומינסקי: איזה בריאות?

ניסן סלומינסקי: התכוונת מדע.

<חביב קטן: המדע, התרבות והספורט נמצאים באותו מטה משותף, באותו סעיף תקציבי.

משה גפני: איך הבריאות הגיע לזה?

<חביב קטן: משרד המדע היה צריך להעביר למשרד הבריאות 300 אלף שקלים עבור חלק משרד המדע בפרויקט שנקרא בנק רקמות.

<חביב קטן: במקום להעביר את ה-300 אלף שקלים למשרד הבריאות ולבוא לכאן פעמיים ולבקש - - -

משה גפני: תאמין לי שאם היה הגשש החיוור, היה חבל על הזמן.

משה גפני: איפה משרד הבריאות כאן?

ניסן סלומינסקי: עדיין לא גמרו את פרויקט המוח.

ניסן סלומינסקי: חכה.

ניסן סלומינסקי: לאט לאט.

משה גפני: נראה לי שאני הולך לקיים על זה דיון בוועדת המדע.

סתיו שפיר: מה זה השינויים הפנימיים?

<חביב קטן: העברות בין הסעיפים.

<חביב קטן: תתי ביצוע.

<חביב קטן: היה קיצוץ במהלך השנה ואנחנו רוצים להתאים את הסעיפים.

משה גפני: מה משרד הבריאות קשור לעניין הזה?

ניסן סלומינסקי: זה לרקמות.

ניסן סלומינסקי: עשו החלפות.

<מיכל גלברט: הייתה בקשה של משרד הבריאות לבנק רקמות שגם הוא אחד הפרויקטים של פורום תלם.

משה גפני: לא מבין מה זה, אבל בסדר.

משה גפני: הלאה.

<מיכל גלברט: זה פרויקט שמעבירים אליו.

ניסן סלומינסקי: מצד שני הוא היה צריך להשתתף באותו סכום במכביה?

<חביב קטן: נכון.

<חביב קטן: משרד הבריאות היה צריך להשתתף במשרד הספורט.

משה גפני: במשרד הספורט?

משה גפני: למה?

<חביב קטן: מתוקף החלטת ממשלה.

משה גפני: הממשלה לא מעניינת אותי.

משה גפני: למה צריך להשתתף משרד המדע במשרד התרבות והספורט?

משה גפני: למה?

ניסן סלומינסקי: כי הממשלה הטילה את החלוקה של המכביה על המשרדים.

<חביב קטן: משרד הבריאות משתתף במשרד הספורט.

משה גפני: מה קשור משרד הבריאות לכל הסוגיה הזאת?

<חביב קטן: אנחנו כמשרד מדע צריכים להעביר עבור פרויקט בנק רקמות למשרד הבריאות 300 אלף שקלים כחלק מהביצוע.

ניסן סלומינסקי: משרד הבריאות צריך להעביר 300 אלף שקלים לספורט.

ניסן סלומינסקי: אז קיצרו את זה ועשו את זה ישיר.

סתיו שפיר: צריך להביא את הדיון הזה לשיעורי מתמטיקה בבית ספר יסודי.

משה גפני: אני לא הייתי מאשר את ההעברה הזאת.

ניסן סלומינסקי: עזוב.

משה גפני: באמת לא הייתי מאשר.

משה גפני: זה לעשות צחוק.

ניסן סלומינסקי: סעיף אחרון, סעיף 10, ביצוע שינויים פנימיים במשרד המדע לבקשת המשרד.

<מיכל גלברט: לדוגמה, נפתחה השנה קרן למחקר הנדסי.

ניסן סלומינסקי: זאת אומרת, אין כאן תוספות אלא אלה רק שינויים פנימיים.

<מיכל גלברט: שינויים פנימיים.

ניסן סלומינסקי: מה גודל השינויים הפנימיים?

ניסן סלומינסקי: סדר גודל, בסך הכול.

ניסן סלומינסקי: זכותו של שר לעשות שינויים, אבל מה סדר הגודל?

<מיכל גלברט: זה מפה לשם ובסוף זה מסתכם באפס.

ניסן סלומינסקי: עושים נניח שינוי של 300 מיליון בכל מיני סעיפים או שזה בסך הכול שני מיליון?

<חביב קטן: אלה מיליונים בודדים.

<חביב קטן: סדר גודל של מיליונים בודדים.

ניסן סלומינסקי: מי בעד אישור פניות מספר 313 ו-316 תוך כדי זה שאנחנו גם מחייכים?

ניסן סלומינסקי: בעד – רוב

ניסן סלומינסקי: פניות מספר 313 ו-316 אושרו

ניסן סלומינסקי: הפניות אושרו.

סתיו שפיר: ברגע שכולם טובעים בין המספרים, אי אפשר לדעת.

משה גפני: אני מבקש הודעה.

ניסן סלומינסקי: התייעצות סיעתית?

משה גפני: לא התייעצות סיעתית.

משה גפני: הודעה.

ניסן סלומינסקי: יושב ראש ועדת המדע והספורט והבריאות.

משה גפני: לא.

משה גפני: ועדת המדע והטכנולוגיה.

ניסן סלומינסקי: לפי זה, זה גם הספורט והבריאות.

משה גפני: אדוני היושב ראש, מעבר לצחוק שזה בריא וזה חשוב, יש כאן תהליך והוא תהליך רע מאוד.

משה גפני: נראה לי שיושבים אנשים באגף התקציבים וגם במשרדי הממשלה השונים, הם יודעים את הדברים והם עושים את כל החשבונאות הזאת.

משה גפני: הם צריכים להביא את זה לאישור הכנסת, הם צריכים להביא את זה לאישור ועדת הכספים.

משה גפני: לפי דעתי אף אחד מאתנו – אתם אולי הבנתם, אבל אני לא הבנתי שום דבר.

משה גפני: אני הבנתי את הפרויקטים, את חלקם אני מכיר, ואני חושב שאסור להעביר העברה כזאת.

משה גפני: אסור להעביר דבר כזה.

משה גפני: שיעשו את כל הדברים ביחד, ירכזו אותם.

משה גפני: יש כאן שלוש העברות שבמקרה זה משרד המדע שאני חושב שהוא עושה עבודה טובה.

משה גפני: אבל אלה שלוש העברות, אחת עולה על גבי השנייה, עם העברה שאין קשר בין האחת לשנייה.

משה גפני: צריך רק לשנות אצלנו את מדעי המוח – כדי שמישהו מאתנו יבין מה הם עשו.

משה גפני: אנחנו לא מצויים בתוך הפרטים.

משה גפני: אנחנו לא נמצאים במשרדי הממשלה.

משה גפני: הם צריכים להביא לנו את זה מסודר והם לא מביאים את זה מסודר בכוונה.

סתיו שפיר: נכון מאוד.

ניסן סלומינסקי: אני לא חושב שזה בכוונה.

סתיו שפיר: זה ברור.

משה גפני: לא מעבירים כך.

ניסן סלומינסקי: אתה משייך להם תחכום יתר.

ניסן סלומינסקי: להערכתי זה לא תחכום יתר.

סתיו שפיר: זה לא תחכום.

סתיו שפיר: זאת אמנות הבלגן.

משה גפני: זאת לא העברה מסודרת.

סתיו שפיר: אנחנו רואים את זה בכל העברה והעברה.

סתיו שפיר: איפה שאין נתונים מסודרים, כך זה נראה.

ניסן סלומינסקי: כדי להגדיל את הדבר, בואו תסבירו את הפנייה הבאה.

משה גפני: זאת השיטה.

ניסן סלומינסקי: פניות מספר 319 ו-320.

ניסן סלומינסקי: אני מניח שגם אתם מסבירים את הפניות האלה.

<מיכל גלברט: כן.

ניסן סלומינסקי: זאת הפנייה המשלימה.

<מיכל גלברט: בדיוק.

<מיכל גלברט: אלה סעיפים 2, 3 ו-4 בדברי ההסבר.

משה גפני: עפר, מי שלא למד ליבה, לא יודע לאשר את הפניות האלה.

עפר שלח: לגמרי.

ניסן סלומינסקי: ההיפך.

ניסן סלומינסקי: רק הוא יודע.

עפר שלח: נראה לי כמו בהגדה.

עפר שלח: לקחו חמישים מכות פה ו-250 מכות פה.

משה גפני: האמת היא שזה מתאים יותר לחד גדיא.

ניסן סלומינסקי: תסבירי.

<מיכל גלברט: זה מה שהסברנו לגבי סעיפים 2, 3 ו-4 שזה השניים וחצי מיליון שקלים, השלושה מיליון וה-400 אלף עליהם דיברנו.

ניסן סלומינסקי: זה מה שנשאר.

ניסן סלומינסקי: 988.

<מיכל גלברט: כן.

<מיכל גלברט: חשוב להגיד שלדוח הזה נשארה עוד פנייה מספר 315 שהיא העברת תקן ממשרד האוצר למשרד המדע בגין פרויקט להבה, שזה פרויקט מחשוב, מרכזי מחשבים שתופעל על ידי להבה שישבו במשרד האוצר ולפי החלטת ממשלה הפרויקט הזה הועבר לתפעול וניהול של משרד המדע בתקווה שהפרויקט הזה רק ילך, יתרחב ויצליח.

משה גפני: אדוני יושב ראש הוועדה, אני מבקש, אם אתה רוצה שאני לא אצביע נגד, יכול להיות שגם אם אני אצביע נגד יהיה לך רוב, מטעם הוועדה צריך לפנות לעמיר לוי.

משה גפני: זה לא דבר חדש.

משה גפני: זה עכשיו הגיע לשיאים מאוד מעניינים, לעשות ממש צחוק.

משה גפני: מי שהאזין לדיון הזה, מת מצחוק ואומר לעצמו שזאת לא כנסת אחראית.

משה גפני: צריך לפנות אליו ולומר לו עם כל הכבוד, לעשות סדר בפניות.

משה גפני: הפנייה היא הרבה כסף ואנחנו מאשרים.

משה גפני: הכספים האלה לא מופיעים בתקציב המדינה.

משה גפני: אלה דברים שאנחנו מעבירים ממקום למקום וממשרד למשרד.

משה גפני: אי אפשר לעשות דבר כזה.

משה גפני: מגיעות שלוש פניות ושלושת הפניות האלה הן יחד.

משה גפני: פנייה אחת פה, פנייה אחת שם.

משה גפני: אני לא רוצה לתלות בהם כוונות זדון.

משה גפני: אם זה היה משהו מתוחכם, הייתי תולה בהם כוונות זדון.

משה גפני: הם קיוו אולי שלא נשים לב לעניין.

עפר שלח: הם הביאו אותן ביחד.

עפר שלח: אין כאן קונספירציה.

ניסן סלומינסקי: לא.

ניסן סלומינסקי: הם עשו אותן ביחד.

סתיו שפיר: ב-2014 צפויות עוד פניות בתחום הזה?

סתיו שפיר: משרד מדע-ות"ת?

<חביב קטן: משרד מדע-ות"ת, לא.

סתיו שפיר: בכלל.

סתיו שפיר: ב-2015 בתקציב, אתם אומרים שכל הדברים האלה, חוץ מהמלגות של פר"ח, הולכים להיכנס לתקציב.

<חביב קטן: כל הדברים שיש בהם סיכום עד שנת 2015, נכנסו לבסיס התקציב.

ניסן סלומינסקי: הוא דיבר על ה-GIF.

משה גפני: התשובה היא לא.

<חביב קטן: ה-GIF נכנס.

סתיו שפיר: שאלתי על כל ההעברות שמופיעות כאן בין העשרה, חוץ מהשינויים הפנימיים וחוץ ממלגות פר"ח.

<חביב קטן: כן.

סתיו שפיר: כולן נמצאות בתוך התקציב?

משה גפני: רק מדעי המוח יימצאו בפנים.

<חביב קטן: גם מדעי המוח, גם GIF, כל ההשתתפויות.

סתיו שפיר: העברות כאלה לא מגיעות אלינו בשנה הבאה.

סתיו שפיר: אני רוצה לשמוע את התשובה ושהיא תהיה בפרוטוקול.

<מיכל גלברט: כן.

<מיכל גלברט: גם פרויקט להבה תוקצב בבסיס התקציב ל-2015 בשלושים מיליון שקלים.

<חביב קטן: גם GIF תוקצב.

<חביב קטן: כל מה שאנחנו יודעים ש-ות"ת או אנחנו נצטרך להעביר בין המשרדים, מתוקצב מראש בבסיס התקציב.

סתיו שפיר: בשנה הבאה לא יהיו לנו העברות תקציביות כאלה.

<חביב קטן: כאלה לא.

<חביב קטן: אני לא יכול להתחייב אם תהיה תכנית חדשה.

משה גפני: לא יהיו העברות כאלה בלי נדר.

ניסן סלומינסקי: הכול בלי נדר.

ניסן סלומינסקי: מי בעד אישור פניות מספר 319 ו-320?

ניסן סלומינסקי: בעד – רוב

ניסן סלומינסקי: נמנע - 1

ניסן סלומינסקי: הפניות אושרו.

משה גפני: אני נמנעתי.

ניסן סלומינסקי: אנחנו נפנה לעמיר לוי לגבי הנושא.

ניסן סלומינסקי: אני רוצה לחזור ולשאול האם רפרנט תחבורה נמצא כאן.

ניסן סלומינסקי: אמרו לנו שהוא במילואים.

ניסן סלומינסקי: בינתיים הוא לא הגיע?

ניסן סלומינסקי: לא.

ניסן סלומינסקי: אם כן, הפנייה מספר 294 לא נדונה.

סתיו שפיר: גם התקציב של הרשות הלאומית לבטיחות בדרכים כבר קוצץ עד כלות.

סתיו שפיר: יכול להיות שאין לו לשם מה להגיע.

ניסן סלומינסקי: הם אמרו שהוא במילואים.

ניסן סלומינסקי: בכל אופן, לא דנים בפנייה הזאת.

משה גפני: זה שהישיבה היום הייתה שקטה, זה סימן שאנחנו מתקרבים לבחירות?

ניסן סלומינסקי: אולי לשינוי קואליציוני.

עפר שלח: ככל הנוגע לקואליציה, הדברים מתנהלים כמו פח השמן.

ניסן סלומינסקי: משה, יכול להיות שאתם במקום ישראל ביתנו.

משה גפני: מכחיש.

ניסן סלומינסקי: יכול להיות שאתם נכנסים במקום ישראל ביתנו או במקום הליכוד כי שניהם לא נמצאים כאן.

ניסן סלומינסקי: אני רוצה להודיע מתי יהיו הצבעות על התקציב.

ניסן סלומינסקי: אני אומר מי יהיו השרים שיופיעו בשבוע הבא.

<טמיר כהן: ביום שני השר בנט, שר הכלכלה.

<טמיר כהן: ביום שלישי השר אורבך.

<טמיר כהן: ביום רביעי אורי אריאל.

ניסן סלומינסקי: לקחת את כל הבית היהודי.

משה גפני: אני לא מאמין למשמע אוזניי.

משה גפני: אני לא יכול רצף כזה וריכוז כזה.

משה גפני: לא יכול.

ניסן סלומינסקי: דרך אגב, אני רוצה לבשר שתי בשורות טובות.

ניסן סלומינסקי: בשורה אחת היא ששר החינוך יופיע גם הוא.

ניסן סלומינסקי: בהתחלה לא קיבלנו תשובות מהם, אבל הוא יופיע.

סתיו שפיר: שר התחבורה יגיע לכאן?

ניסן סלומינסקי: כן.

ניסן סלומינסקי: ודאי.

ניסן סלומינסקי: דבר נוסף אני רוצה להגיד, וזה גילוי נאות.

ניסן סלומינסקי: פנינו לשר הביטחון כי אני אמרתי למה ששר הביטחון לא יופיע כאן כדי להציג את תקציב הביטחון הכולל, לא להיכנס למה שמוצג בפרטים וכל הדברים בוועדת החוץ והביטחון.

ניסן סלומינסקי: להציג את התקציב הכולל.

ניסן סלומינסקי: יש הרי תקציב של משרד הביטחון, חלק זה הצבא.

ניסן סלומינסקי: הצגה כוללת וגם לדבר קצת כי יהיו לנו הרבה שאלות.

ניסן סלומינסקי: אמרתי לו שבכל תוספת שמגיעה לביטחון, יש כאן התנגדות וזה לא פשוט.

משה גפני: אתה חייב להביא את שר הביטחון.

ניסן סלומינסקי: לא.

ניסן סלומינסקי: בדרך כלל הוא לא מגיע לוועדת הכספים.

משה גפני: אנחנו ישבנו אתו.

ניסן סלומינסקי: זה חריג.

<טמיר כהן: אצלך זה היה לראשונה.

ניסן סלומינסקי: מי היה שר הביטחון בתקופתך?

משה גפני: ברק.

ניסן סלומינסקי: בכל אופן, הוא אמר שזה רעיון טוב.

ניסן סלומינסקי: אמרתי לו שאני נותן לו במה חופשית לשכנע את חברי ועדת הכספים.

ניסן סלומינסקי: תודה.

ניסן סלומינסקי: הישיבה נעולה.